Ndryshimet klimatike dhe zhdukja e specieve
Një studim i ri thotë se ndryshimet klimatike rrezikojnë zhdukjen shumë specieve
Ndryshimi i klimës është duke transformuar planetin tonë. Nëse nuk merren masa për të pakësuar ngrohjen globale, shkencëtarët parashikojnë rritjen e nivelit të deteve, stuhi më të shpeshta dhe më të fuqishme, thatësira, zjarre dhe përmbytje. Siç njofton korrespondentja e Zërit të Amerikës Rosanne Skirble, një studim i ri mbi zhdukjen e specieve thekson nevojën për të ndërmarrë veprime për të shmangur efektet më katastrofike të rritjes së temperaturave. Në Emiratet e Bashkuara Arabe, antilopat bongo janë në prag të zhdukjes, thotë Kate Burns, një veterinere në kopshtin zoologjik Al Bustan, në të cilin mbahen disa nga këto kafshë. Zonja Burns shpreson të shtojë numrin e tyre. Njerëzit po rrezikojnë zhdukjen e kësaj specie dhe specieve të tjera. Ndërsa gjuetia luan një rol në zhdukjen e specieve, të njëjtin ndikim kanë edhe zgjerimi i zonave urbane dhe nxjerrja e naftës. Ndryshimet klimatike të shkaktuara nga termocentralet, ndërtesat dhe transporti kërcënojnë biodiversitetin. Modelet klimatike parashikojnë se temperatura e Tokës do të rritet mes 2 dhe 6 gradë celsius gjatë këtij shekulli. Ekspertët thonë se një rritje prej 4.3 shkallësh mbi temperaturën para-industriale, është një pikë kthese e cila do të kishte ndikim shumë të rëndë në ndryshimin e klimës. Zhdukja e specieve do të intensifikohet, thotë profesori i ekologjisë në Universitetin e Konektikatit, Mark Urban. Zoti Urban ka bërë një analizë të 131 artikujve mbi zhdukjen e specieve që është botuar në revistën . Ai thotë se disa rajone të botës do të marrin një goditje më të rëndë. Ndryshimi i klimës do të ndryshojë speciet dhe zonat ku ato jetojnë, paralajmëron profesori Mark Urban. Zhdukja e tyre do të përhapte sëmundje dhe do të kishte pasoja të tjera të padëshiruara. Profesori Mark Urban thotë se studimi i tij u jep politikëbërësve dhe publikut një nxitje tjetër për të miratuar strategji të reja për ruajtjen dhe mbrojtjen e specieve më të kërcënuara.